જેને ભાન થાય કે એનાથી ભૂલ થઇ ગઇ છે છતાં એ સુધારવાની કોશિશ નથી કરતો તે મોટામાં મોટી ભૂલ કરી રહ્યો છે. કોઇ પણ કાર્ય શરૂ કરીએ તે અગાઉ તેનાં તમામ પાસાંઓ અંગે પૂરેપૂરો વિચાર કરી લઇને યોગ્ય આયોજન કરવું જોઇએ. એ કાર્ય માટે કેટલો સમય લાગશે, કેટલો ખર્ચ થશે, કેટલાં સાધનો જોઇશે, કેટલા માણસોની, કયા કયા માણસોની જરૂર પડશે, કાર્ય પાર પડવાથી કોને કેટલો લાભ થશે- આ બધું જ અગાઉથી વિચારી લેવું. કાગળ ઉપર એની નોંધ કરવી. તેમ છતાં જો અડચણ પેદા થાય તો ગભરાયા વગર એમાંથી મુકત થવાનો માર્ગ શોધવો. કોઇ પણ કાર્ય અધવચ્ચે ક્યારેય ન છોડવું જોઇએ. કદાચ કામ છોડવું પડે તો પણ ફરીથી વિશેષ પ્રકારની તૈયારી કરી તે કાર્ય પાર પાડવું જોઇએ. આવી રીત અપનાવવાથી તમે લોકોનો વિશ્વાસ પ્રાપ્ત કરી શકશો. આ વિશ્વાસ જ આપણી પ્રગતિ અને ઉન્નતિનો પાયો બની શકે છે.